作者:白居易
標題:寄盧少尹
內容:老誨心不亂，莊戒形太勞。生命既能保，死籍亦可逃。嘉餚與旨酒，信是腐腸膏。豔聲與麗色，真為伐性刀。補養在積功，如裘集眾毛。將欲致千里，可得差一毫。顏回何為者，簟瓢才自給。肥醲不到口，年不登三十。張蒼何為者，染愛浩無際。妾媵填後房，竟壽百餘歲。蒼壽有何德，回夭有何辜。誰謂具聖體，不如肥瓠軀。遂使世俗心，多疑仙道書。寄問盧先生，此理當何如。